钦定古今图书集成/方舆汇编/职方典/第1445卷 > 《最高台记》陈瑾
## 钦定古今图书集成/方舆汇编/职方典/第1445卷 > 《最高台记》陈瑾

南宁郡城之西，有土一区，耸然特起，如冈如阜，下视
尘廛，阛阓若蚁蛭。传闻为“梯云阁旧址，然不可考。但
其地势突兀超拔，巍然孤峙，非惟快游之士有洞心
骇目之观，即有警便瞭望焉”，亦一郡雄胜也。先是，郡
二守张公贯构台其上，草率未备。予巡邕之明年，为
之增垣牖，辟前隙地，稍广，其制视昔颇称美矣。每良
辰延宾登赏，因得以纵观其胜概。但有时晴空霁日，
孤屿远横，断嶂连峦，诸峰拱揖。至于青、罗二山之胜，
亦皆环列拜伏其下，如几如席。而台之前后，复有佳
木繁阴，翠篠敷郁。俯睇城之居民，负者休、行者歌、老
者扶、壮者矫，商贾市肆，嬉嬉焉咸得其所。登之者未
有不心旷神怡，精爽飞越，若挟翅于千仞之上者焉。
夫粤西诸郡，要惟邕城为高，而青、罗二山，又郡之擅
名者。而是台乃独超然于二山之上，特出一城之表，
命之曰“最高台”，名斯称矣。然窃惟自古羁游之士，寄
迹寓土，必有名胜之地，以疏畅其情性，若陈公之凌
虚、庾老之南楼，虽其兴致不同，而凭高啸咏、托物惬
怀无二也。况斯台有裨封守，又不独游观之具而已
乎？佥谓“不可无记”，遂书之以属守邕者。